James Small se 1ste toets, die trane en Danie Gerber | Netwerk24
Deur Sarel van der Walt 10 Julie 2019 17:57
James Small sit op 8 Augustus 1992 op die plek waar hy die bal laat val het in Suid-Afrika se toets teen Nieu-Seeland. Foto: Jan Hamman/Beeld
In Augustus 1992, met die Springbokke se eerste toets ná hertoetrede tot internasionale rugby, het James Small in sy debuuttoets teen die All Blacks laat in die tweede helfte die bal laat val met die doellyn wat wink.
Kort hierna is hy boonop by die hoekvlag in die suidwestelike hoek op Ellispark in Johannesburg uitgeduik. Small is nie te lank daarna nie weens 'n besering vervang.
Suid-Afrika het met 24-27 teen die All Blacks verloor. Toe die eindfluitjie blaas, was Small in trane en het nie saam met sy spanmaats teruggekeer kleedkamer toe nie.
Wyle Jan Hamman, destyds Beeld se hooffotograaf, het gesien wat gebeur het. Hy het destyds vertel hy het die Springbok-senter Danie Gerber kort daarna in die opdraftonnel gekry.
Danie, jy moet vir James Small gaan help. Hy is verpletter.
"Danie, jy moet vir James Small gaan help. Hy is verpletter," het Jan aan Gerber gesê, wat daardie dag twee drieë gedruk het.
Gerber, wat 12 jaar tevore al 'n Springbok geword het, het dadelik teruggekeer veld toe, 'n simpatieke arm om sy jong spanmaat gesit en saam met hom teruggestap kleedkamer toe.
'n Paar jaar later was ek saam met Jan vir die Comrades in Durban.
Huisgenoot het Jan gevra om 'n paar foto's van Small (wat toe vir Natal gespeel het) met sy Harley-Davidson-motorfiets te neem. Jan het 'n afspraak met Small gemaak, maar dié het nie opgedaag nie.
Die volgende dag het Natal op Kingspark teen Transvaal gespeel. Jan was langs die veld om vir Beeld en sy susterskoerante foto's te neem. Kort ná die afskop was Small net enkele meters van Jan af. Jan het sy kans benut en Small "uitgetrap" omdat hy nie sy afspraak nagekom het nie.
"Sorrie Jan, sorrie, " het Small geantwoord.
"Kan ons 'n nuwe afspraak maak?" het die Bok-vleuel vir Jan gevra, terwyl hy die spel aan die anderkant van die veld dopgehou het.
Die afspraak was vir 08:00 die volgende oggend by ons hotel langs die strandfront. Ek en Jan was besig om ontbyt te eet toe ons 'n paar minute voor 08:00 die gebrul van 'n Harley-Davidson hoor.